
«Conillet». A partir d'«El conejito del tambor de Duracell», de Marta Galán Sala. Traducció i adaptació de Marc Martínez. Intèrpret: Clara Segura. Escenografia: Alejandro Andújar. Vestuari: Nídia Tusal. Espai sonor: Àlex Polls. Edició musical: Fluren Ferrer. Ajudanta producció: Lorena López. Ajudanta direcció: Daniela Feixas. Direcció: Marc Martínez. Coproducció: Teatre Lliure i Bitò Produccions. Espai Lliure, Teatre Lliure Montjuïc, Barcelona, 12 novembre 2015. Reposició: Festival Grec 2016, Teatre Romea, Barcelona. Del 19 de juliol al 5 d'agost.

_______________________________________________________________
Una interpretació seductora i enganxadissa 

Quan l'actriu Clara Segura (Sant Just Desvern, Baix Llobregat, 1974) i l'autora Marta Galán (Barcelona, 1973) van néixer, també naixia en un anunci televisiu nord-americà el famós conillet del tambor de Duracell, la mascota de color rosa accionada amb piles gairebé inesgotables (alcalines Duracell, esclar!) que li permetien tocar el timbal sense parar mentre altres conills menys afortunats que ell s'esllanguien perdent l'energia de les bateries. 
Ara, un exemplar d'aquell conillet del tambor de Duracell rep els espectadors discretament en un pedestal a l'entrada de l'Espai Lliure de Montjuïc [crítica recuperada de l'estrena al Teatre Lliure] on, a dins, l'actriu —vestit fosc i bombí— a ritme de música gimnàstica, ja es mou frenèticament amb uns exercicis coreogràfics força anàrquics de preescalfament davant d'un plafó amb un gegantí tub pneumàtic d'expulsió que permet a l'actriu enfilar-s'hi, entrar-hi, sortir-ne i fer que proporcioni alguna sorpresa mecànica. Hi ha també una certa sentor de cuina recent en l'ambient. Però això no desvelaré de què es tracta i els espectadors ho descobriran al final. 
Clara Segura és una de les actrius més versàtils i de registre més potent del panorama actual de l'escena catalana. Ho ha demostrat en obres dramàtiques de companyia com 'Antígona', 'Incendis', '28 i mig', 'Una giornata particolare' o 'La rosa tatuada', entre altres. S'enfronta aquí, en solitari, a presentar-se davant l'auditori com una dona del segle XXI, una súperdona que, quan fa els números d'hores i minuts de tot el que fa al llarg del dia, evidencia que només aconsegueix reservar-se uns catorze minuts escassos per viure la seva pròpia vida. 

L'autora del text d'origen, adaptat per l'actor Marc Martínez amb una dramatúrgia que no desenganxa ningú durant vuitanta minuts, diu que no és ben bé un monòleg. Diguem, almenys, que no és un monòleg convencional perquè Clara Segura hi aboca tanta passió i tanta credibilitat en el personatge que aconsegueix convertir la seva experiència vital en un tros de vida col·lectiva que dóna veu al món de la dona, no només a la dona actual sinó a la història de la dona des de que es va inventar el concepte de la família. 

I és per això que el que explica Clara Segura pren volada des del primer moment, quan es treu de l'infern de l'americana una carta que ha rebut de l'escola amb un informe d'avaluació del seu fill, una criatura excepcional de 8 anys al qual ella sap com educar i de qui només ella està en condicions d'assegurar que sí que progressa adequadament i no com insinua l'informe. 

El relat de 'Conillet' té diferents parts, que van saltant d'una a l'altra, encavalcant-se en un ordre lineal. El primer, el que parla de la relació del seu fill amb l'escola és un tractat carregat d'ironia i sentit comú que gosaria recomanar a tots els professionals de l'ensenyament que en aquest moment excerceixen en escoles i instituts. Més endavant, els temes que treu a la llum el personatge de Clara Segura entren de ple en els desitjos, els anhels i les frustracions de la dona que en realitat és i la que voldria ser. 

Una interpretació seductora i enganxadissa, que Clara Segura expulsa epidèrmicament, plorant, rient, abocada a una posada en escena que li exigeix un desgast físic considerable —¿ha calculat quants quilos perdrà després d'aquesta tongada de funcions?—, una posada en escena que he constatat en la meva funció que entusiasma sobretot "les espectadores" perquè la gran majoria s'hi sent absolutament reflectida i interpel·lada i que, malgrat que entusiasma igualment "els espectadors", a ells els regala un cert missatge enverinat, sense fer-ho volgudament ni visiblement, de deixar-los en evidència. 

Diu l'autora de 'Conillet' que va escriure el text original fa deu anys i que avui l'escriuria diferent i potser no en quedaria res. És una autocrítica autoral respectable, però per als qui el viuen i l'escolten per primera vegada, 'Conillet' manté un alè de vigència que el pas del temps no ha resolt encara del tot. I per això Clara Segura alça els espectadors de la butaca quan es fa el fosc final perquè posa el dit a la nafra d'un sistema de vida generalitzat i penalitzat amb el conformisme del silenci. I la nafra encara sagna.
Andreu Sotorra, Clip de Teatre, 11 novembre 2015

_______________________________________________________________ 

Piles contaminadores de Duracell

No es prodiguen els monòlegs per a actrius de referència, però n'hi ha com el de Sarah Kane o Els dies feliços de Beckett. Clara Segura ha debutat en aquest singular format teatral amb una peça divertida i incòmoda alhora. No és una peça fàcil de lluir perquè cal demostrar una seguretat en sí mateixa en un desplegament de registres. I aconseguir que el discurs vagi resposant sobre les orelles dels espectadors. Conillet té molt de text intuïtiu, que podria ser molt transformable, que sap conjugar amb les reflexions més profundes, que marquen el caràcter més aviat poc entusiasta d'uns individus que no se saben defensar de la societat. O que, per defensar-se, acaben atacant. El muntatge, estrenat al Temporada Alta està molt bé. Arraconant el pensament de l'espectador amb algunes argumentacions tramposes però que obliguen a desempallegar-se de la mandra i la somnolència habitual. Potser, a Salt, hi havia un excès de cops de llum i de so microfonat, que es feia quasi molest, fet amb tota laa voluntat. Al Lliure, amb una diposició a tres bandes, quests cops quedaran atenuats i respirarà millor aquest personatge empàtic i odiós, alhora. 

Anar al teatre és una decisió personal? Si és així, tots els espectadors podran demostrar al personatge que tenen molta més llibertat que aquesta mare voluntariosa, que sobreviu a la feina i a la casa amb un company buit, pràcticament desaparegut.

Jordi Bordes, Recomana, 9 novembre 2015

_______________________________________________________________
Energia i vitalitat

Un gran forat, com un canó, serveix per fer que Clara Segura aparegui i desaparegui d'un escenari teatral ideat per Alejandro Andújar. La seva interpretació és físicament un joc d'agilitat i moviment, de força  i energia. Tot és dinàmic a "Conillet" un text de Marta Galán, adaptat i dirigit amb gran habilitat per Marc Martínez. 

I si ja sabíem de les grans qualitats de Clara Segura arran de les seves interpretacions amb La Perla, aquí esdevé una força desbordada, dinàmica i apassionada que defensa amb alegre energia el seu dret a gaudir de la vida. Tot comença amb una nota de l'escola del seu fill dient-li que el noi té problemes. I això la fa explotar i calcular tota la seva feina com a mare, esposa, mestressa de casa, treballadora....Ens en fa el recompte i arriba a la conclusió que cada dia li queden exactament catorze minuts per poder viure'ls en llibertat. 

L’espectacle és la sublevació d'una dona normal, o millor dit, gens normal perquè no accepta les seves càrregues i es rebel·la. Mai amb tristor, sempre amb sentit de l’humor. I ens envolta amb el seu dinamisme que no admet la situació, que lluita amb l'energia de la paraula i el moviment. Hi ha rebel·lió. No hi ha acceptació. Hi ha queixa, però no tristor. Hi ha força, molta força, la de la gran actriu, l'agilitat i la força del seu cos i de la seva veu que ni plora ni reivindica però exposa amb claredat. Hi ha un ritme teatral creixent. Reivindica l'alegria, el plaer, el temps per viure els dies, la vida. En cap moment cau l'espectacle. Ens absorbeix ens contagia amb la seva força. No se'l perdin. 

María José Ragué, Recomana, 20 novembre 2015

_______________________________________________________________

Immensa Clara Segura!

(...) Una enorme boca de vertedero se ha instalado en un habitual íntimo Espai Lliure. Escena a tres bandas, pero desde el inicio todo desaparece y como si estuvieras hipnotizada no puedes dejar de mirarla, de mirarle. Con un lenguaje directo, de aquel que se habla a la calle, empiezan a brotar pensamientos, miedos, sensibilidad, lloros, deseos, una felicidad que nos deja exhaustos.

Una mujer de una fortaleza inenarrable que lo que sería una simple anécdota provoca que su perfecto castillo de naipes se derrumbe y le comiencen a brotar todos los miedos que tiene escondido tras esa armadura social de aparente placidez. 1440 minutos de un día que dan para mucho, vida profesional, privada e íntima pasan delante de los ojos y los oídos de un espectador atónito ante las explicaciones sin pausa de la carga que supone ser mujer y madre en la actualidad, por las esperanzas que nos y otros tienen depositadas en ti.

Sólo le faltaba el monólogo, Clara Segura nos había dejado boquiabiertos con sus anteriores papeles, en lo dramático sufriendo con cada palabra y entre risas con sus papeles cómicos, ahora su energía nos enloquece, nos maravilla, nos hipnotiza, porque en el fondo ya hace tiempo que sus interpretaciones nos tiene ganados. No busquen más, la ACTRIZ de CATALUÑA tiene nombre, CLARA SEGURA. A sus pies. Inmensa. Bravo!
Elisa Díez, Butaques i somnis / Recomana,  22 novembre 2015
_______________________________________________________________

Un Conillet gairebé perfecte

So frenètic de discoteca, una dona de quaranta i tants que vesteix amb look d’anar a una feina d’oficina. Comença la funció: “Sóc aquí, com una ofrena, la mama que et dóna de mamar…”, recordeu la rèplica. La mare que interpreta la ja diva del teatre català Clara Segura al Teatre Romea fins el 5 d’agost a estones ens cau bé i a estones la bufetejaríem. Bona part del temps ens sembla que està com una cabra, una mica a imatge i semblança de les Dones alterades de la Maitena. L’obra, Conillet, l’ha dirigida en Marc Martínez i el text està basat en una prosa de Marta Galán.

Mestres, prepareu-vos. Els primers minuts de Conillet són l’escopinada altiva d’una mare poc dialogant (mare, que no pare, aclareix la monologuista) contra el tutor del seu fill. Afloren la recerca de la felicitat en temps d’acceleració, la vida i la feina, la mesquinesa d’esclafar els que són una mica més dèbils o els que estimem. L’eix vertebral del text són maternitat i ataràxia a contracorrent; els fonaments de l’adaptació que n’ha fet Marc Martínez són enginy espacial i, sobretot, el talent de Clara Segura. De fet, en alguns passatges la figura de la mare monologuista es confon amb la de l’actriu que parla en primera persona. La direcció ha optat per esbotzar la quarta paret i de fer-ho en base a una intèrpret concreta. El text de Conillet té rampells poètics i, per sobre de tot, la qualitat d’alternar comèdia i drama. El personatge que interpreta Segura fa pensar però també sap fer-nos riure, i això el públic ho agraeix. Recordo l’obra d’Abi Morgan, L’Esplendor, que també s’ha representat dins el Grec al Romea. En aquell cas la intensitat moral del text era vigent i de gran interès però n’hi havia molts que pesaven figues. Conillet té el bon gust de fer gràcia sense renunciar a un rerefons.
Clara Segura omple l’espai amb gest, paraula, mirada: mai no es queda palplantada a l’escenari sense saber què fer. Aquest “palplantar-se” és un fenomen que, quan passa al teatre, és conseqüència d’una mala direcció o d’una actuació insegura. No ha estat el cas en absolut. La posada en escena és enginyosa i, sumada a la capacitat de Segura d’omplir l’escenari, va resultar perfecta. La fan ballar, rapejar i saltar sense que l’estirabot ni la paròdia eclipsin la paraula. Ben al contrari: he entès de què serveixen les classes de dansa obligatòries per a tots els aprenents d’actor. Un túnel que recorda una vagina i que permetia a l’actriu moure’s tant en el pla vertical com horitzontal. Si hi sumem una bona coreografia en relació a l’espai i una bona tria del sons i els ecos (tot i que algun eco no va quedar clar), Conillet ha donat el resultat que esperàvem. I si l’ha donat és sobretot, repeteixo, gràcies a Clara Segura. Esdevenia la mare, fluïa en el gest, en la verborrea, t’enganyava de debò. El monòleg podria representar-lo alguna altra actriu, és clar, però per resultar igual de bé hauria d’interpretar-lo una (altra) actriu de primera línia.

En un punt de l’obra, Clara Segura fa un recompte dels minuts que té un dia i dels minuts que li queden, a ella mare de dos nens, per senzillament “viure”. Viure entès com allò que passa entre trajectes escolars, feina, rentadores. És hilarant. Ni gos, ni feina, ni nens, ni parella li permeten viure. És clar que si ens endinsem en la relació de parella que retrata Conillet (molt de biaix, perquè la protagonista és ella) també podem fer-ne alguna cosa. A l’obra, si la Clara Segura comptés amb la seva parella (que en té, a l’obra) per tal de repartir-se les tasques potser li quedarien més de 14 minuts de vida o de llibertat al dia. Francament no estic convençuda que subratllar la preponderància de la maternitat per sobre de la paternitat sigui una bona idea. Com més els diem als homes que això dels fills no és gaire cosa seva menys ganes tindran d’ajudar-nos, i no crec que anem sobrades d’ajuda. Trobo que una de les coses bones que hem aconseguit és que els homes també canvïin algun bolquer i portin la nena a escola.

¿Què grinyola a Conillet? Potser l’ús histriònic que en alguns moments es fa del bilingüisme, d’acord amb aquella idea que el castellà és graciós i fa més per les histèriques que no pas el català. Aquesta tendència és negativa tant per catalanoparlants, (que sembla que no puguem parlar de manera íntegra en la nostra llengua) com per castellanoparlants (encara un xic esclaus del ser salao o el ser simpàtic). Els últims cinc minuts de Conillet, en què l’actriu sopa llenties perquè alguna cosa ha de sopar, són divertits però prescindibles. També hi ha una altra qüestió crítica sobre el text (o sobre l’adaptació que se n’ha fet): a les acaballes, la moralina se’ns arriba a presentar de manera massa directa.
La criança costa i esgota. Donar el pit és agradable però interrompre el son cada vegada que la criatura té set, por, o pipi pot convertir-se en un escalvatge. L’obra acaba per donar la raó a l’Anna Gabriel, que va insinuar que la millor manera de fer créixer els fills era mitjançant la “tribu”. Si us plau, lectors a qui no agrada Anna Gabriel, no tingueu en compte aquest comentari a l’hora de decidir si anar o no anar a veure l’obra: no us espanteu. Això vol dir que, a banda d’explotar els avis i pagar a adolescents per fer de cangurs, el conjunt de la societat hauríem de preocupar-nos del conjunt de nens i nenes, no només del nostre nen o nena que cuidem sol(e)s fins a cansar-nos-en (sense poder dir que ens en cansem, perquè el mite de la maternitat encara és allà en forma de llosa meitat cultural meitat biològica). D’aquí la reiteració “sóc la teva ofrena, la mama que et dóna de mamar”. La protagonista de Conillet (el títol és una picada d’ullet a aquelles piles que “duraven i duraven”) està convençuda que ser mare és el millor que ha fet, però necessita aire. Necessita absentar-se una estona, anar a algun concert, fer un volt.
Pares i mares de nens petits, us sentireu especialment identificats. Pares i mares de fills grans, somriureu de gust. Joves: confirmareu que no hi ha pressa per reproduir-se i que el millor és fer-ho envoltats d’ànimes solidàries que volen fer del món un lloc acceptable i que per aconseguir-ho cuiden i eduquen (també) els fills dels altres. D’un a un, els espectadors s’incorporen. Esclatem en un aplaudiment sorollós que no és el primer de la nit.
Júlia Bacardit, Núvol, Barcelona, 21 juliol 2016

_______________________________________________________________
Brillant text antisistema per al primer monòleg de Clara Segura

Marta Galán va escriure El Conejito del tambor Duracell fa deu anys, un text que el 2007 va donar lloc a Melodrama/2007, protagonitzada per Santiago Maravilla i exhibida a les esquerdes alternatives de l’escena. L’any passat, Marc Martínez l’adaptava una altra vegada convertint-la en Conillet.  Aquesta producció de Bitò va estrenar-se a Temporada Alta, després va arribar al Lliure, ha fet gira per alguns indrets de Catalunya i aquest Grec s’ha representat al Romea. Clara Segura, que n’és la protagonista, va merèixer diferents premis per aquesta interpretació, entre ells el de la Crítica.
Sense cap mena de dubte, el primer monòleg de Segura és un treball interpretatiu rotundament excel·lent. La direcció de Marc Martínez ens presenta una nova faceta de l’actriu, molt més física del que l’havíem vist fins ara. Segura modula el personatge i el tempo del text a plaer, captant l’atenció de l’espectador fins i tot abans de pronunciar cap paraula. A partir de la primera frase, ja no ens deixa anar. Cal remarcar també pel que fa a la interpretació, la vessant còmica que, en algun instant, ens va recordar aquella sornegueria tan pròpia de Rosa Maria Sardà.
Podríem acabar aquí l’article afegint que l’adaptació de Martínez i la direcció que fa del text és convincent. Pel que fa a l’aspecte més formal, s’opta per una escenografia ben maca d’Alejandro Andújar, lluminosa i presidida per un enorme tub, que ens va semblar molt idònia per evocar un sistema que et xucla com si fos una aspiradora gegant i et fa passar a través seu i conformar-te sense pràcticament dret a rèplica.
Però seria molt injust amb Marta Galán, una autora que, per fi, ha entrat al circuit comercial. I ho ha fet, paradoxalment, amb un text antisistema. Celebro que el públic del Romea tingui la possibilitat de conèixer l’escriptura d’una de les ànimes de La Vuelta, aquella companyia que vam gaudir a finals dels 90. Ella era la dramaturga i directora d’aquest col·lectiu format també per Xavier Bobés, Núria Lloansi i Mireia Serra. La Vuelta fou un projecte curt però intens,  a partir del qual tots han seguit trajectòries artístiques més que notables.
Conillet és fidel a la seva manera d’escriure i entendre el teatre, per tant Marc Martínez n’ha fet un bon treball de traducció i adaptació, sembla que molt a la vora de l’autora. Escenes curtes i aparentment banals, referències a la cultura de masses, vida quotidiana on es desenvolupa alguna tasca rutinària com per exemple cuinar, protagonistes del món real que s’expressen en un llenguatge directe sovint repetint la mateixa frase que pot incloure insults  per apartar-se d’allò més políticament correcte.
Sota aquesta capa superficial les paraules s’han triat al detall, hi ha tones de lectura i reflexió, destil·lació de voracitat filosòfica a través de l’escena i qüestionament dels fonaments del sistema capitalista en el qual vivim, en ocasions engaltant a l’espectador cites d’autors de diferents èpoques  de forma tan natural com qui diu la llista d’anar a comprar. Estil que respira proper al del creador Rodrigo García, barrejant instants poètics amb escenes grolleres, desafiant el públic a través de l’humor negre o les situacions de naturalesa contradictòria.
En aquest monòleg la protagonista és una dona treballadora que dedica la major part de la seva existència a l’educació dels fills a base d’un entrenament físic i intel·lectual ideat per ella. Sí, Marta Galán fa un text sobre una mare. Però aquesta mare és el personatge que escull per denunciar la situació que pateix qualsevol persona que ha de tenir cura d’una altra fins el punt que al final d’un dia li resten per a ella poc més de 10 minuts. És a dir, que també podria ser un home que es fa càrrec dels seus pares o dels seus fills. Ara bé, en el context de patriarcat que vivim, és lògic que l’autora hagi escollit una dona ex machina per criticar i posar més en evidència que normalment som les destinades pels segles dels segles a tenir cura dels altres. A més, entre molts altres matisos, el fet que sigui mare també entra en contradicció amb una estructura social en la qual l’índex de natalitat cada cop és més baix. Bona manera per disparar contra un sistema públic hostil i en procés de desmantellament que deixa a l’esfera privada la resolució del dia a dia i no ofereix pràcticament cap ajuda real per tirar endavant.
La tria de lectures de tot tipus per als fills té un objectiu  molt concret, que siguin “criatures preparades de ben petits per la competició i el pillatge, per aguantar el que calgui per la resistència i l’ataràxia”. En definitiva que siguin indiferents. Des de llibres d’autoajuda, lideratge i supervivència física per al nen de 8 anys (que als 10 es llegirà les obres de Nietzsche) a les aventures de Jules Verne per a la nena de 5. Crítica al sistema educatiu uniformitzant i a la macdonalització de la cultura i el coneixement.  Aquesta mare cada dia els inculca també  que la vida no té res a veure amb la feina i que vol follar i ser feliç. Qüestionament demolidor d’un sistema de treball alienant que despersonalitza l’individu, en un context de mitjans de comunicació als quals insulta directament per menystenir la capacitat organitzativa i el dret a la vaga dels treballadors.
Galán, a través d’aquest text també planteja per què les persones es fan miques “com puré de patates Maggi” amb el recurs al que anomena “el joc del mesquí” amb una sèrie de regles per entendre aquesta actitud. L’autora ens ensenya una de les seves constants a l’hora d’escriure, l’atenció al significat profund  de les paraules que la protagonista només li explicarà a la seva gossa, ésser importantíssim en la seva existència.
El millor de la història és que, lluny de presentar un retrat amarg, desprèn ironia i bon humor gràcies a un sol personatge complex i de ritme de vida trepidant que desitja morfina… i descansar. Una femella enamorada, ben disposada com una ofrena per al seu home absent que també sembla un altre ésser per a cuidar.
Conclusió: era això i així l’alliberament de la dona?
Teresa Ferré, Recomana, 5 agost 2016

_______________________________________________________________
